钦定古今图书集成/明伦汇编/氏族典/第125卷 > 陈彦回
## 钦定古今图书集成/明伦汇编/氏族典/第125卷 > 陈彦回

按《明外史陈彦回传》：“彦回字士渊，莆田人。父立诚，为
归安县丞，被诬论死，彦回谪戍云南，弟彦囦戍辽东。
彦回入滇，家人多道死。比至蜀，唯彦回与祖母郭在，
会赦，又弗原，监送者怜而纵之。贫不能归，依乡人定
远知县黄积良冒黄姓。久之，以阆中教谕严德政荐，
授保宁训导。三考至京，太祖召见，以为平江知县。逾”
年，又以给事中杨维康荐，擢徽州知府。建文元年以
循良受上赏。遭祖母丧，当去，百姓走京师乞留。彦回
衰绖赴阙，乞复姓，夺哀留徽。彦回乞终丧，不许。再乞，
又不许。葬郭徽城北十里北山之阳。彦回时走墓下，
哭甚哀，人目之曰“太守山。”燕兵逼京师，彦回纠义勇
赴援。燕王即帝位，械至京，死，籍其家。